CELEX: 32018D1928
Language: et
Date: 2018-12-06 00:00:00
Title: Komisjoni rakendusotsus (EL) 2018/1928, 6. detsember 2018, millega tehakse Taanile taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest (teatavaks tehtud numbri C(2018) 8081 all)

10.12.2018   
               
               
                  ET
               
               
                  Euroopa Liidu Teataja
               
               
                  L 313/45
               
            
         KOMISJONI RAKENDUSOTSUS (EL) 2018/1928,
         6. detsember 2018,
         millega tehakse Taanile taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest
         
            
               (teatavaks tehtud numbri C(2018) 8081 all)
            
         
         (Ainult taanikeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 12. detsembri 1991. aasta direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest, (1) eriti selle III lisa punkti 2 kolmandat lõiku,
         ning arvestades järgmist:
         
                     (1)
                  
                  
                     Komisjon võttis 18. novembril 2002 vastu otsuse 2002/915/EÜ, (2) millega tehakse Taanile taotletud erand vastavalt direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest ning millega lubatakse Taani tegevusprogrammi 1999–2003 raames laotada teatavates veisekasvatusettevõtetes aastas ühe hektari kohta kuni 230 kg lämmastikku sisaldav sõnnikukogus. Kõnealuse erandi kehtivusaega pikendati komisjoni otsusega 2005/294/EÜ (3) seoses Taani tegevusprogrammiga 2004–2007, komisjoni otsusega 2008/664/EÜ (4) seoses Taani tegevusprogrammiga 2008–2012, komisjoni rakendusotsusega 2012/659/EL (5) seoses Taani tegevusprogrammiga 2008–2015 ja komisjoni rakendusotsusega (EL) 2017/847 (6) seoses põllumajandusest lähtuvate toitainete reguleerimisega Taanis ja Taani 2017. aasta juuni nitraatidealase tegevusprogrammiga.
                  
               
                     (2)
                  
                  
                     Rakendusotsusega (EL) 2017/847 kehtestatud erand hõlmas aastatel 2015–2016 ligikaudu 1 466 veisekasvatusettevõtet, 443 134 loomühikut ja 210 061 hektarit põllumaad ehk vastavalt 4,2 % kõikidest põllumajandusettevõtetest, 19,6 % kõikidest loomühikutest ja 8,6 % Taani kogu põllumaast.
                  
               
                     (3)
                  
                  
                     6. veebruaril 2018 esitas Taani komisjonile taotluse pikendada erandi kehtivust direktiivi 91/676/EMÜ III lisa punkti 2 kolmanda lõigu alusel.
                  
               
                     (4)
                  
                  
                     Taani on kooskõlas direktiivi 91/676/EMÜ artikliga 5 kehtestanud aastateks 2017–2020 tegevusprogrammi, mis põhineb järgmistel õigusaktidel: osa 23. juuni 2017. aasta muudetud määrusest nr 865 ärilise loomakasvatuse, loomasõnniku, sileerimise jms kohta, 3. mai 2017. aasta muudetud konsolideeritud seadus nr 433 põllumajandustootjate väetisekasutuse ja taimkatte kohta ja 12. juuli 2017. aasta määrusega nr 963 põllumajandusliku väetisekasutuse kohta planeerimisperioodil 2017–2018. Kõnealuste meetmete täienduseks rakendab Taani 2017. ja 2018. aastal sihtotstarbelist püüdekultuuride kava ning alates 2019. aastast sihtotstarbelist reguleerimist põllumajandustootjate väetisekasutust ja taimkatet käsitleva seaduse alusel. Lisaks kuuluvad Taani õigusesse üldised fosforialased õigusnormid kooskõlas loomakasvatust ja väetiste kasutamist käsitleva seadusega ning määrusega ärilise loomakasvatuse, loomasõnniku, sileerimise jms kohta.
                  
               
                     (5)
                  
                  
                     Taani õigusakt, millega rakendatakse direktiivi 91/676/EMÜ, sisaldab lämmastiku kasutamise piiranguid. Fosfori kasutamist piirav õigusakt jõustus augustis 2017.
                  
               
                     (6)
                  
                  
                     Taani õigusaktid hõlmavad kombineeritud sihtotstarbelist kava, mis käsitleb püüdekultuuride vabatahtlikku ja kohustuslikku viljelemist käesoleva otsusega hõlmatud perioodil. Kõnealuse kava kohaselt peavad püüdekultuure käsitlevad kohustuslikud sätted jõustuma automaatselt, kui sellekohaste vabatahtlike kokkulepetega ei suudeta keskkonnaeesmärke täita. Püüdekultuuride all olevad alad peavad olema täienduseks riiklikule nõudele kõnealuste kultuuride kohustusliku viljelemise kohta, mis tuleneb Taani 3. mai 2017. aasta seadusest nr 433 põllumajandusliku väetisekasutuse ja taimkatte kohta. Eespool nimetatud kava on vajalik selle tagamiseks, et praeguse erandi kohaldamisega ei halveneks vee kvaliteet.
                  
               
                     (7)
                  
                  
                     Taani esitatud teave seoses rakendusotsuse (EL) 2017/847 alusel tehtud erandiga näitab, et kõnealuse erandi kohaldamise tõttu vee kvaliteet ei halvene võrreldes erandi kohaldamisalast välja jäävate aladega. Andmed direktiivi 91/676/EMÜ kohaldamise kohta aastatel 2012–2015 (7) näitavad, et 83,4 % seirejaamades on põhjavee keskmine nitraadisisaldus alla 50 mg/l ja 27,5 % seirejaamades alla 25 mg/l. Värske pinnavee keskmine nitraadisisaldus on 99,4 % seirekohtades alla 50 mg/l ja 85,8 % seirekohtades alla 25 mg/l kohta. Võrreldes eelmise aruandeperioodiga (2008–2011) näitavad seireandmed, et põhjavee ja värske pinnavee nitraadisisaldus püsib üldiselt stabiilsena. Andmed eutrofeerumise kohta näitavad, et 25 % seirealuste järvede olukord liigitati väga heaks või heaks ja 75 % allapoole seda ning et 119 suudmealast ja rannikuveekogust kahe olukord liigitati heaks.
                  
               
                     (8)
                  
                  
                     Komisjon on pärast Taani taotluse läbivaatamist direktiivi 91/676/EMÜ III lisa punkti 2 kolmandas lõigus kirjeldatud elementide põhjal ning otsustes 2002/915/EÜ, 2005/294/EÜ, 2008/664/EÜ ja rakendusotsuses 2012/659/EL sätestatud erandi kohaldamisest saadud kogemusi arvestades arvamusel, et Taani kavandatav loomasõnnikukogus, mis vastab 230 kg lämmastikule hektari kohta aastas, ei piira direktiivis 91/676/EMÜ kindlaks määratud eesmärkide saavutamist, eeldusel et järgitakse teatavaid püüdekultuuride, fosfori kasutamise ülemmäärade, külvikordade, sõnniku ja muude väetiste laotamise, mullaproovide võtmise ja analüüsimise rangeid tingimusi.
                  
               
                     (9)
                  
                  
                     Põllumajandusettevõtted, kellel on lubatud kasutada kuni 230 kg lämmastikku aastas hektari kohta sisaldavat loomasõnnikukogust, peaksid õigel ajal ajakohastama väetamiskavad, et tagada kooskõla tegeliku põllumajandustegevusega ning et põllumaal oleks püsirohukate ja et kasutataks püüdekultuure, mis taastavad sügisese nitraadikao alusmullas ja vähendavad selle talvist kadu.
                  
               
                     (10)
                  
                  
                     Euroopa Parlamendi ja nõukogu direktiiviga 2000/60/EÜ (8) on ette nähtud vesikondades organiseeritav igakülgne piiriülene veekaitsekord, et saavutada 2015. aastaks Euroopa veekogude hea seisund. Selle eesmärgi lahutamatu osa on toitainesisalduse vähendamine. Käesoleva otsuse alusel erandi tegemisega ei piirata direktiivi 2000/60/EÜ sätete kohaldamist ega välistata, et direktiivist tulenevate kohustuste täitmiseks võib vaja minna täiendavaid meetmeid.
                  
               
                     (11)
                  
                  
                     Euroopa Parlamendi ja nõukogu direktiivis 2007/2/EÜ (9) on sätestatud liidu ruumiandmete infrastruktuuri rajamise üldeeskirjad liidu keskkonnapoliitika ja selliste poliitikasuundade või tegevuste rakendamiseks, mis võivad mõjutada keskkonda. Käesoleva otsuse rakendamisega seoses kogutud ruumiandmed peaksid vajaduse korral olema kooskõlas kõnealuse direktiivi sätetega. Selleks et vähendada halduskoormust ja suurendada andmete sidusust, peaks Taani käesoleva otsuse alusel vajalikke andmeid kogudes kasutama teavet, mis on saadud sellise ühtse haldus- ja kontrollisüsteemi raames, mis on loodud vastavalt Euroopa Parlamendi ja nõukogu määruse (EL) nr 1306/2013 (10) V jaotise II peatükile.
                  
               
                     (12)
                  
                  
                     Käesoleva otsusega ettenähtud meetmed on kooskõlas direktiivi 91/676/EMÜ artikli 9 alusel moodustatud nitraadikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erand
            Taani 6. veebruari 2018. aasta kirjas taotletud erand, mille eesmärk on lubada kasutada suuremat kogust loomasõnnikulämmastikku, kui on ette nähtud direktiivi 91/676/EMÜ III lisa punkti 2 teise lõigu esimese lausega, tehakse käesolevas otsuses sätestatud tingimuste täitmise korral.
         
         
            Artikkel 2
            Kohaldamisala
            Erand tehakse veisekasvatusettevõtetele, kus külvikorrad sisaldavad üle 80 % suure lämmastikuvajadusega põllukultuure, mille kasvuperiood on pikk ja millele on antud luba kooskõlas artikliga 6.
         
         
            Artikkel 3
            Mõisted
            Käesolevas otsuses kasutatakse järgmisi mõisteid:
            
                        a)
                     
                     
                        „veisekasvatusettevõte“ – põllumajandusettevõte, kus igal aastal toodetakse loomasõnnikulämmastikku üle 300 kg, millest vähemalt kaks kolmandikku pärineb veistelt;
                     
                  
                        b)
                     
                     
                        „heintaimede allakülviga põllukultuurid“ – teravili sileerimiseks, mais sileerimiseks, suvivili, talivili või suvioder ja hernes, millele külvatakse alla heintaimed enne või pärast koristust;
                     
                  
                        c)
                     
                     
                        „suure lämmastikuvajaduse ja pika kasvuperioodiga põllukultuurid“ on järgmised:
                        
                                    i)
                                 
                                 
                                    heintaimed;
                                 
                              
                                    ii)
                                 
                                 
                                    lämmastikku siduvad heintaimed;
                                 
                              
                                    iii)
                                 
                                 
                                    söödapeet;
                                 
                              
                                    iv)
                                 
                                 
                                    heintaimede allakülviga põllukultuurid;
                                 
                              
                                    v)
                                 
                                 
                                    sigur;
                                 
                              
                  
                        d)
                     
                     
                        „heintaimed“ – ajutine või püsirohumaa;
                     
                  
                        e)
                     
                     
                        „mullaprofiil“ – mullakiht, mis ulatub maapinnast 0,90 m sügavuseni või kuni põhjavee keskmiselt kõrgeima tasemeni, kui see on maapinnast kõrgemal kui 0,90 m.
                     
                  
         
            Artikkel 4
            Erandi tegemise tingimused
            Erand tehakse järgmistel tingimustel:
            
                        1)
                     
                     
                        alates 1. augustist 2017 on jõustunud 23. juuni 2017. aasta määrus nr 865 ärilise loomakasvatuse, loomasõnniku, sileerimise jms kohta ning sellega kehtestatakse väetiseliigist sõltuvalt konkreetsed fosfori kasutamise ülemmäärad eri tasanditel kogu riigis. Ülemmäärad kehtivad kõikides väetiseliikides sisalduva fosfori kasutamise kohta: orgaanilised väetised, sh loomasõnnik, biogaasi kääritamise saadus, degaseeritud taimne biomass, reovee käitlemisest tulenev sete ja tööstuslikult toodetud väetised. Teatavate fosfori suhtes tundliku veekeskkonna valgalade suhtes kohaldatakse kõiki väetiseliike hõlmavaid rangemaid fosfori kasutamise ülemmäärasid;
                     
                  
                        2)
                     
                     
                        Taanis põldudel kasutatava fosfori koguse kohta kehtestatakse näitajate- ja seiresüsteem. Kui kas näitajate- või seiresüsteem osutab, et Taanis põllumajandusliku mulla väetamisel võib tegelik keskmine fosforikogus ületada või on tegelikult ületanud aastateks 2018–2025 riigis väetamiseks kasutada lubatud keskmist fosforikogust, vähendatakse maksimaalse kasutatava fosforikoguse ülemmäärasid sellele vastavalt;
                     
                  
                        3)
                     
                     
                        alates 5. aprillist 2017 on jõustunud Taani 4. aprilli 2017. aasta seadus nr 310, millega muudetakse väetisekasutust ja taimkatet käsitlevat seadust (nõue kehtestada sihtotstarbeline püüdekultuuride kava), ning on kehtestatud kombineeritud sihtotstarbeline kava püüdekultuuride vabatahtliku ja kohustusliku viljelemise kohta, lähtudes vajadusest vähendada nitraadisisaldust põhjaveekogumites ja rannikuvetes. Kõnealuse kava kohaselt jõustuvad püüdekultuure käsitlevad kohustuslikud sätted automaatselt, kui sellekohaste vabatahtlike kokkulepetega ei suudeta piisavaid keskkonnaeesmärke saavutada. Vastavalt 22. mai 2018. aasta seadusele nr 497, millega muudetakse väetisekasutust ja taimkatet käsitlevat seadust (sihtotstarbelise nitraadikasutuse reguleerimine), võib püüdekultuuride kasutamise asendada konkreetsete kavakohaste alternatiivmeetmetega;
                     
                  
                        4)
                     
                     
                        sellise kava alusel kasvatatavad püüdekultuurid on täienduseks riiklikule kohustusele, mille kohaselt peab põllumajandusettevõtetes olema püüdekultuuride all 10 % või 14 % põllumaast, ning neid ei tohi viljeleda samal maa-alal, kus kasvatatakse püüdekultuure ökoloogilise kasutuseesmärgiga maa-ala nõude täitmiseks.
                     
                  
         
            Artikkel 5
            Loa taotlemine
            
               1.   Veisekasvatajad võivad esitada pädevatele asutustele taotluse saada aastane luba kasutada loomasõnnikut koguses, millega kantakse planeerimisperioodil hektarile kuni 230 kg lämmastikku.
               Taotluse esitamise tähtaeg on sama, mille riik on kehtestanud ühtse otsemakse taotlemisele ning väetamiskvootide ja püüdekultuuride kava esitamisele.
            
            
               2.   Lõikes 1 osutatud taotluse esitamist käsitatakse taotleja deklaratsioonina artiklite 7, 8 ja 9 tingimuste täitmise kohta.
            
         
         
            Artikkel 6
            Loa andmine
            Luba kasutada igal planeerimisperioodil hektari kohta veisekasvatusettevõttest pärinevat loomasõnnikut (sh loomade väljaheide ja töödeldud sõnnik) koguses, mis sisaldab kuni 230 kg lämmastikku, antakse juhul, kui artiklites 7, 8 ja 9 sätestatud tingimused on täidetud.
         
         
            Artikkel 7
            Sõnniku ja muude väetiste laotamise tingimused
            
               1.   Üldine lämmastikukogus ei tohi ületada põllukultuuri eeldatavat toitainevajadust ning arvesse tuleb võtta maapinnast saadavat toitainekogust. Ületada ei tohi maksimaalset laotamisnormi, nagu on sätestatud 12. juuli 2017. aasta määruses nr 963 põllumajandusliku väetisekasutuse kohta planeerimisperioodil 2017–2018 ja sellekohastes järgmisi planeerimisperioode hõlmavates määrustes.
            
            
               2.   Väetamiskava koostatakse veisekasvatusettevõtte kogupindala kohta. Kava hoitakse põllumajandusettevõttes. See hõlmab ajavahemikku alates 1. augustist kuni järgmise aasta 31. juulini. Väetamiskava peab sisaldama järgmist:
               
                           a)
                        
                        
                           külvikorrakava, milles on täpsustatud järgmine:
                           
                                       i)
                                    
                                    
                                       suure lämmastikuvajaduse ja pika kasvuperioodiga põllukultuuride all olevate maatükkide pindala;
                                    
                                 
                                       ii)
                                    
                                    
                                       punktis i nimetatust erinevate põllukultuuride all olevate maatükkide pindala;
                                    
                                 
                                       iii)
                                    
                                    
                                       skemaatiline kaart, kuhu on märgitud punktides i ja ii osutatud maatükkide asukoht;
                                    
                                 
                     
                           b)
                        
                        
                           kariloomade arv põllumajandusettevõttes, lauda ja sõnniku ladustamise süsteemi kirjeldus, sh olemasoleva sõnnikuhoidla mahutavus;
                        
                     
                           c)
                        
                        
                           põllumajandusettevõttes toodetud sõnnikus olevate lämmastiku- ja fosforikoguste arvestamine;
                        
                     
                           d)
                        
                        
                           sõnnikutöötluse kirjeldus, kui sõnnikut töödeldakse, ja töödeldud sõnniku eeldatavad omadused;
                        
                     
                           e)
                        
                        
                           põllumajandusettevõttest või põllumajandusettevõttesse tarnitava sõnniku kogus, liik ja omadused;
                        
                     
                           f)
                        
                        
                           igal maatükil eeldatavalt vajalik lämmastiku- ja fosforikogus;
                        
                     
                           g)
                        
                        
                           arvestus sõnnikust saadava lämmastiku ja fosfori kasutamise kohta igal maatükil;
                        
                     
                           h)
                        
                        
                           arvestus keemilistest ja muudest väetistest pärineva lämmastiku ja fosfori kasutamise kohta igal maatükil;
                        
                     
                           i)
                        
                        
                           sõnniku ja keemiliste väetiste laotamise aeg.
                        
                     Väetamiskava vaadatakse läbi hiljemalt seitsme päeva jooksul pärast veisekasvatusettevõtte põllumajandustegevuse mis tahes muudatust. Väetamisarvestus esitatakse pädevatele asutustele hiljemalt iga aasta märtsikuu lõpuks.
            
            
               3.   Ajavahemikus alates 31. augustist kuni 1. märtsini ei laotata sõnnikut järgmisel kevadel ülesküntavale rohumaale.
            
         
         
            Artikkel 8
            Mullaproovide võtmisele ja analüüsimisele seatud tingimused
            
               1.   Mullaproove võetakse põllumajandusmaa pealmisest 30 cm-st ning analüüsitakse mulla lämmastiku- ja fosforisisaldust.
            
            
               2.   Mullaproovid võetakse ja mullaanalüüsid tehakse kõikidel külvikordade ja mulla omaduste poolest samaväärsetel veisekasvatusettevõtte maa-aladel vähemalt üks kord nelja aasta jooksul.
            
            
               3.   Põllumajandusmaa iga viie hektari kohta võetakse analüüsimiseks vähemalt üks proov.
            
            
               4.   Analüüsitulemused peavad olema veisekasvatusettevõtte inspekteerimiseks kättesaadavad.
            
         
         
            Artikkel 9
            Maa majandamise tingimused
            
               1.   Vähemalt 80 %-l sõnniku laotamiseks kasutatavast pindalast kasvatatakse suure lämmastikuvajaduse ja pika kasvuperioodiga põllukultuure.
            
            
               2.   Lämmastikku siduvaid heintaimi ei künta sisse enne nende külvamisele järgneva aasta 1. märtsi.
            
            
               3.   Ajutisi rohumaid küntakse kevadel. Suure lämmastikuvajaduse ja pika kasvuperioodiga põllukultuurid külvatakse võimalikult ruttu ja mitte hiljem kui kolm nädalat pärast rohumaa kündmist.
            
            
               4.   Külvikorras kasutatavad põllukultuurid ei tohi sisaldada liblikõielisi ega muid õhulämmastikku siduvaid taimi, v.a järgmised:
               
                           a)
                        
                        
                           ristik rohumaal, kus kasvatatakse ristikut või harilikku lutserni alla 50 %;
                        
                     
                           b)
                        
                        
                           harilik lutsern rohumaal, kus kasvatatakse ristikut või harilikku lutserni alla 50 %;
                        
                     
                           c)
                        
                        
                           heintaimede allakülviga oder ja hernes.
                        
                     
            
               5.   Pärast ajutist rohumaad külvatavate põllukultuuride lämmastikuga väetamise norme vähendatakse eelmiste põllukultuuride lämmastikusisalduse võrra, tuginedes 12. juuli 2017. aasta määrusele nr 963 põllumajandusliku väetisekasutuse kohta planeerimisperioodil 2017–2018 ja järgmisi planeerimisperioode hõlmavates määrustes sätestatud väetamisnormidele, põllukultuuride ja köögiviljade väetamise normide tabelile ning nende edasistele muudatustele.
            
         
         
            Artikkel 10
            Seire
            
               1.   Pädevad asutused tagavad järgmisi üksikasju sisaldavate kaartide koostamise:
               
                           a)
                        
                        
                           igas omavalitsuses erandiga hõlmatud veisekasvatusettevõtete protsent;
                        
                     
                           b)
                        
                        
                           erandiga hõlmatud kariloomade protsentuaalne osakaal igas omavalitsuses;
                        
                     
                           c)
                        
                        
                           igas omavalitsuses erandiga hõlmatud põllumajandusmaa protsent.
                        
                     Neid kaarte ajakohastatakse igal aastal.
               Pädev asutus kogub andmeid käesoleva otsuse kohaste lubadega hõlmatud veisekasvatusettevõtete külvikordade ja põllumajandustegevuse kohta. Neid andmeid ajakohastatakse igal aastal.
            
            
               2.   Pädev asutus teostab seiret juurte piirkonnas asuvas vees ning pinna- ja põhjavees ning edastab komisjonile andmed mullaprofiili lämmastiku- ja fosforisisalduse kohta ning pinna- ja põhjavee nitraadisisalduse kohta nii erandi kohaldamise korral kui ka tavatingimustes.
               Seiret tehakse põllumajandusettevõtte tasandil riikliku põllumajanduslike valgalade seire programmi raames. Seirekohtades peavad olema esindatud põhilised mullatüübid, valdavad väetamistavad ja põhilised põllukultuurid.
               Liivmullaga maa-aladel teostatakse põhjalikumat seiret. Lisaks jälgitakse pinna- ja põhjavee nitraadisisaldust vähemalt 3 %-s erandi kohaldamise loa saanud põllumajandusettevõtetest.
            
            
               3.   Pädevad asutused korraldavad uuringuid ja analüüsivad pidevalt toitainete sisaldust siseriikliku põllumajanduslike valgalade seire programmi raames ning annavad teavet maa kasutamise kohta kohalikul tasandil ning külvikordade ja põllumajandustegevuse kohta erandi kohaldamise loa saanud veisekasvatusettevõtetes.
               Artikli 7 kohase toitainete analüüsi ning käesoleva artikli lõikes 2 osutatud seire käigus kogutud teavet ja andmeid kasutatakse selleks, et arvutada lämmastiku- ja fosforikadu erandi kohaldamise loa saanud veisekasvatusettevõtetes, kasutades selleks teaduslikest põhimõtetest lähtuvat mudelit.
            
            
               4.   Pädevad asutused teevad kindlaks ja registreerivad, kui suurel osal erandiga hõlmatud maast kasvatatakse:
               
                           a)
                        
                        
                           rohumaale külvatavat ristikut või harilikku lutserni;
                        
                     
                           b)
                        
                        
                           heintaimede allakülviga otra ja hernest.
                        
                     
         
         
            Artikkel 11
            Kontroll
            
               1.   Pädevad asutused tagavad, et kõik eranditaotlused esitatakse halduskontrolliks. Kui kontrollist selgub, et taotleja ei vasta artiklites 7, 8 ja 9 sätestatud tingimustele, lükatakse taotlus tagasi ja taotlejale teatatakse keeldumise põhjused.
            
            
               2.   Pädevad asutused kehtestavad erandi kohaldamise loa saanud põllumajandusettevõtete inspekteerimise programmi.
               Programm põhineb riskianalüüsil ja aluseks võetakse artiklites 7, 8 ja 9 sätestatud tingimuste täitmise kohta varasematel aastatel tehtud kontrollide tulemused ning direktiivi 91/676/EMÜ liikmesriigi õigusesse üle võtnud õigusaktidele vastavuse kontrolli tulemused.
            
            
               3.   Inspekteerimine koosneb põldtunnustamisest ning artiklites 7, 8 ja 9 sätestatud tingimustele vastavuse kohapealsest kontrollist ning igal aastal inspekteeritakse erandi kohaldamise loa saanud veisekasvatusettevõtetest vähemalt 7 %. Kui selgub, et veisekasvatusettevõte ei vasta kõnealustele tingimustele, trahvitakse loa hoidjat kooskõlas siseriikliku õigusega ja järgmisel planeerimisperioodil ei ole tal õigust luba saada.
            
            
               4.   Pädevatele asutustele antakse vajalikud volitused ja vahendid, et kontrollida käesoleva otsuse alusel tehtud erandi tingimuste täitmist.
            
         
         
            Artikkel 12
            Aruandlus
            Pädevad asutused esitavad komisjonile igal aastal hiljemalt 31. detsembriks aruande, mis sisaldab järgmist teavet:
            
                        a)
                     
                     
                        artikli 10 lõikes 1 osutatud kaardid, millel on esitatud veisekasvatusettevõtete, põllumajandusloomade ja igas omavalitsuses üksikeranditega hõlmatud põllumajandusmaa protsent, samuti kaardid maa kasutamise kohta kohalikul tasandil;
                     
                  
                        b)
                     
                     
                        artikli 10 lõikes 2 osutatud põhja- ja pinnavee nitraadi- ja fosforisisalduse seire tulemused, sealhulgas teave vee kvaliteedi suundumuste kohta nii erandi kohaldamise korral kui ka tavatingimustes, samuti andmed erandi mõju kohta vee kvaliteedile;
                     
                  
                        c)
                     
                     
                        artikli 10 lõikes 2 osutatud mullaseire tulemused, mis näitavad lämmastiku- ja fosforisisaldust juurte piirkonnas asuvas vees nii erandi kohaldamise korral kui ka tavatingimustes;
                     
                  
                        d)
                     
                     
                        artikli 10 lõikes 3 osutatud uuringute tulemused, milles käsitletakse maa kasutamist kohalikul tasandil, külvikordi ning põllumajandustegevust;
                     
                  
                        e)
                     
                     
                        artikli 10 lõike 3 kohased lämmastiku- ja fosforikao mudelipõhise arvestuse tulemused erandi kohaldamise loa saanud veisekasvatusettevõtetes;
                     
                  
                        f)
                     
                     
                        artikli 10 lõike 4 kohased tabelid, kus on märgitud, kui suurel osal erandiga hõlmatud põllumajandusmaast kasvatatakse rohumaale külvatavat ristikut või harilikku lutserni ja heintaimede allakülviga otra/hernest;
                     
                  
                        g)
                     
                     
                        artikli 11 kohane hinnang erandi tingimuste täitmisele, võttes aluseks veisekasvatusettevõtete kontrollimise tulemused ning halduskontrollil ja inspekteerimisel põhineva teabe tingimustele mittevastavate põllumajandusettevõtete kohta;
                     
                  
                        h)
                     
                     
                        kariloomade arvu ja sõnnikutootmise suundumused Taanis igas kariloomakategoorias ja erandiga hõlmatud veisekasvatusettevõtetes;
                     
                  
                        i)
                     
                     
                        artikli 4 kohaste erandi tegemise tingimuste rakendamine.
                     
                  Aruandes sisalduvad ruumiandmed peavad asjakohasel juhul olema kooskõlas direktiiviga 2007/2/EÜ. Vajalike andmete kogumisel kasutab Taani vajaduse korral teavet, mis on saadud määruse (EL) nr 1306/2013 artikli 67 lõike 1 kohaselt loodud ühtse haldus- ja kontrollisüsteemi kohaldamise raames.
         
         
            Artikkel 13
            Kohaldamisperiood
            Käesolevat otsust kohaldatakse kuni 31. juulini 2020.
         
         
            Artikkel 14
            Adressaadid
            Käesolev otsus on adresseeritud Taani Kuningriigile.
         
         
            Brüssel, 6. detsember 2018
            
               
                  Komisjoni nimel
               
               
                  komisjoni liige
               
               Karmenu VELLA
            
         
         
            (1)  EÜT L 375, 31.12.1991, lk 1.
         
            (2)  Komisjoni 18. novembri 2002. aasta otsus 2002/915/EÜ, mis käsitleb nõukogu direktiivi 91/676/EMÜ (veekogude kaitsmise kohta põllumajandusest lähtuva nitraadireostuse eest) artikli 9 ja III lisa punkti 2 alapunkti b sätetest erandi tegemise taotlust (EÜT L 319, 23.11.2002, lk 24).
         
            (3)  Komisjoni 5. aprilli 2005. aasta otsus 2005/294/EÜ, mis käsitleb nõukogu direktiivi 91/676/EMÜ (veekogude kaitsmise kohta põllumajandusest lähtuva nitraadireostuse eest) artikli 9 ja III lisa punkti 2 alapunkti b sätetest erandi tegemise taotlust (ELT L 94, 13.4.2005, lk 34).
         
            (4)  Komisjoni 8. augusti 2008. aasta otsus 2008/664/EÜ, millega muudetakse otsust 2005/294/EÜ, mis käsitleb nõukogu direktiivi 91/676/EMÜ (veekogude kaitsmise kohta põllumajandusest lähtuva nitraadireostuse eest) artikli 9 ja III lisa punkti 2 alapunkti b sätetest erandi tegemise taotlust (ELT L 217, 13.8.2008, lk 16).
         
            (5)  Komisjoni 23. oktoobri 2012. aasta rakendusotsus 2012/659/EL Taani Kuningriigi taotletud erandi tegemise kohta vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest (ELT L 295, 25.10.2012, lk 20).
         
            (6)  Komisjoni 16. mai 2017. aasta rakendusotsus (EL) 2017/847, millega tehakse Taanile taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest (ELT L 125, 18.5.2017, lk 35).
         
            (7)  SWD(2018) 246 final – Komisjoni talituste töödokument, mis on lisatud järgmisele dokumendile: komisjoni aruanne nõukogule ja Euroopa Parlamendile nõukogu direktiivi 91/676/EMÜ (veekogude kaitsmise kohta põllumajandusest lähtuva nitraadireostuse eest) rakendamise kohta, tuginedes liikmesriigi aruannetele aastatel 2012–2015.
         
            (8)  Euroopa Parlamendi ja nõukogu 23. oktoobri 2000. aasta direktiiv 2000/60/EÜ, millega kehtestatakse ühenduse veepoliitika alane tegevusraamistik (EÜT L 327, 22.12.2000, lk 1).
         
            (9)  Euroopa Parlamendi ja nõukogu 14. märtsi 2007. aasta direktiiv 2007/2/EÜ, millega rajatakse Euroopa Ühenduse ruumiandmete infrastruktuur (INSPIRE) (ELT L 108, 25.4.2007, lk 1).
         
            (10)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).